e7b4ccce797cae922ceb0ed4692a41c7
Hej Bolius


 Vi skal i gang med at renovere 1. sal i et gammelt byhus. Vi er i tvivl, om der er krav til, hvilke typer/hvor mange lag gips vi skal bruge ved opsætning af gips som hhv. indervægge /skillevægge og i forbindelse med ydervæggene.


Randi B


Renovering byhus, hvilke typer gipsvægge til skillevægge og isolering af ydervægge?
bolius.dk
2021.17
Hej Randi B


Om der er nogle krav til de nye gipsvægge afhænger blandt andet af alderen på huset, afstand til andre huse, og hvilke type vægge det er - bærende/ikke bærende. 


Læs mere om disse forhold i denne artikel: [Brandsikre bygningsdele](https://www.bolius.dk/brandsikre-bygningsdele-18405/)

Normalvis er der ikke krav om, at en almindelig skillevæg mellem to beboelsesrum skal være brandsikker. Det er dog en god ide at tænke på lydisolering til en skillevæg mellem to beboelsesrum. Da en god, lydisolerende væg, ofte også vil have en opbygning, der svarer til en brandsikker væg, vil man på den måde ”slå to fluer med et smæk”. 


Læs mere om indvendige vægge af gips i denne artikel: [Indvendige vægge af gips](https://www.bolius.dk/indvendige-vaegge-af-gips-18952/)

Hvis I vælger at sætte en gipsvæg op ad en eksisterende ydervæg – en forsatsvæg - skal I være meget påpasselige i forhold til fugt. Ældre vægge kan godt bære og afgive fugt indvendigt, og i disse tilfælde vil en forkert konstrueret forsatsvæg kunne medføre fugtskader og eventuelt skimmelvækst. Det vil derfor være en god ide at få en fagmand eller en byggesagkyndig til at besigtige og vurdere forholdene og rådgive jer med den bedste løsning. 


Læs mere om dette forhold i denne artikel: [Sådan isolerer du husets ydervægge indefra](https://www.bolius.dk/saadan-isolerer-du-husets-ydervaegge-indefra-16411/)

Held og lykke med projektet.

